ทีพีไอ โพลีน ไตรมาส 3 กำไรพุ่ง 50.07%
"ประชัย"คาดปีนี้มีรายได้ 39,000 ล้านบาท ชี้ธุรกิจปูนซีเมนต์ปี 63 เพิ่มขึ้นต่อเนื่องจากความต้องการใช้ในประเทศ 
17 พ.ย. 2562

"ประชัย"คาดปีนี้มีรายได้ 39,000 ล้านบาท ชี้ธุรกิจปูนซีเมนต์ปี 63 เพิ่มขึ้นต่อเนื่องจากความต้องการใช้ในประเทศ 
นายประชัย เลี่ยวไพรัตน์ ประธานเจ้าหน้าที่บริหาร บริษัท ทีพีไอ โพลีน (TPIPL) กล่าวว่า บริษัทฯ และบริษัทย่อยมีกำไรสุทธิไตรมาส 3/62 รวม จำนวน 716 ล้านบาท เพิ่มขึ้น 50.07% จากช่วงเดียวกันปีก่อน และ 9 เดือนแรก มีกำไรสุทธิ 2,126 ล้านบาท เพิ่มขึ้น 175.48% เทียบช่วงเดียวกันปีก่อน เนื่องจากรายได้จากการขายเพิ่มขึ้น รวมทั้งอัตรากำไรที่สูงขึ้นของธุรกิจปูนซีเมนต์และเม็ดพลาสติก
บริษัทฯคาดว่ารายได้รวมปีนี้คาดว่าจะเพิ่มขึ้นอยู่ในระดับ 39,000 ล้านบาท จากจำนวน 37,315 ล้านบาท ในปี 2561 และคาดว่ารายได้ของธุรกิจปูนซีเมนต์ในปี 2563 จะเพิ่มขึ้นต่อเนื่องจากความต้องการใช้ปูนซีเมนต์ในประเทศ ที่จะเพิ่มขึ้นอย่างต่อเนื่อง จากนโยบายการลงทุนของภาครัฐที่ชัดเจน
เช่น โครงการขยายถนนมอเตอร์เวย์ กทม.–โคราช โครงการขยายสนามบินอู่ตะเภา และสนามบินสุวรรณภูมิเฟส 2 โครงการขยายท่าเรือแหลมฉบัง และท่าเรือมาบตะพุด โครงการขยายเส้นทางรถไฟฟ้าสีต่าง ๆ โครงการรถไฟความเร็วสูงเชื่อม 3 สนามบิน โครงการรถไฟรางคู่ กทม.–หัวหิน และ กทม.–โคราช และโครงการรถไฟความเร็วสูง กทม.–โคราช
โดยโครงการดังกล่าวจะส่งผลให้ภาคเอกชนเกิดความมั่นใจ และขยายการลงทุนในธุรกิจอสังหาริมทรัพย์ตามแนวเส้นทางดังกล่าว โดยปัจจุบันในส่วนของภาคเอกชนได้มีการลงทุนในโครงการขนาดใหญ่หลายโครงการ เช่น โครงการวันแบงคอก โครงการแบงคอกมอล์ล ทั้งนี้ในส่วนการเพิ่มประสิทธิภาพการผลิต บริษัทได้ลงทุนเพื่อลดต้นทุนการผลิตปูนซีเมนต์ เช่น การลงทุนในระบบสายพานลำเลียงวัตถุดิบ และระบบป้อนเชื้อเพลิง RDF”